

**ประกาศสำนักงานทะเบียนหุ้นส่วนบริษัทกลาง**

**เรื่อง กำหนดบุคคลที่ผู้ขอจดทะเบียนห้างหุ้นส่วนและบริษัทจำกัดจะลงลายมือชื่อต่อหน้าได้**

**พ.ศ. ๒๕๖4**

เพื่ออำนวยความสะดวกและเพิ่มความคล่องตัวให้แก่ภาคธุรกิจในการจดทะเบียนห้างหุ้นส่วนและบริษัทจำกัด จึงสมควรปรับปรุงการลงลายมือชื่อในคำขอจดทะเบียน กรณีที่ผู้ขอจดทะเบียนไม่อาจลงลายมือชื่อต่อหน้านายทะเบียนได้

อาศัยอำนาจตามความในข้อ ๖ (๑) (ค) แห่งกฎกระทรวงจัดตั้งสำนักงานทะเบียนหุ้นส่วนบริษัทแต่งตั้งนายทะเบียน และกำหนดหลักเกณฑ์และวิธีการในการจดทะเบียนห้างหุ้นส่วนและบริษัทจำกัด พ.ศ. ๒๕๔๙ ออกตามความในประมวลกฎหมายแพ่งและพาณิชย์ นายทะเบียนกลางออกประกาศไว้ดังต่อไปนี้

ข้อ ๑ ให้ยกเลิกประกาศสำนักงานทะเบียนหุ้นส่วนบริษัทกลาง เรื่อง กำหนดบุคคลที่ผู้ขอจดทะเบียนห้างหุ้นส่วนและบริษัทจำกัดจะลงลายมือชื่อต่อหน้าได้ พ.ศ. ๒๕62 ลงวันที่ ๑ มีนาคม พ.ศ. ๒๕62

ข้อ ๒ ให้บุคคลดังต่อไปนี้ เป็นบุคคลที่ผู้ขอจดทะเบียนห้างหุ้นส่วนและบริษัทจำกัดจะลงลายมือชื่อต่อหน้าได้

(๑) กรรมการสภาหอการค้าแห่งประเทศไทย

(๒) กรรมการหอการค้าไทย

(๓) กรรมการหอการค้าจังหวัด

(๔) กรรมการหอการค้าต่างประเทศที่จดทะเบียนในประเทศไทย

(๕) กรรมการสภาอุตสาหกรรมแห่งประเทศไทย

(6) กรรมการสภาอุตสากรรมจังหวัด

(7) กรรมการสภาผู้ส่งสินค้าทางเรือแห่งประเทศไทย

(๘) กรรมการสภาวิชาชีพบัญชี

(๙) ผู้สอบบัญชีรับอนุญาตตามกฎหมายว่าด้วยวิชาชีพบัญชี

(๑๐) ผู้ทำบัญชีที่เป็นสมาชิกสภาวิชาชีพบัญชีหรือขึ้นทะเบียนไว้กับสภาวิชาชีพบัญชี

(๑๑) หัวหน้าสำนักงานบัญชี หรือหุ้นส่วนผู้จัดการหรือกรรมการของสำนักงานบัญชีที่ได้รับหนังสือรับรองคุณภาพสำนักงานบัญชีจากกรมพัฒนาธุรกิจการค้า (สำนักงานบัญชีคุณภาพ) ซึ่งเป็นสมาชิกของสภาวิชาชีพบัญชีหรือขึ้นทะเบียนไว้กับสภาวิชาชีพบัญชี และได้แจ้งรายชื่อบุคคลที่ผู้ขอจดทะเบียนห้างหุ้นส่วนและบริษัทจำกัดจะลงลายมือชื่อต่อหน้าได้ไว้ ตามประกาศกรมพัฒนาธุรกิจการค้า เรื่อง หลักเกณฑ์และเงื่อนไขในการรับรองคุณภาพสำนักงานบัญชี

(๑๒) ผู้รับใบอนุญาตทำการเป็นผู้บังคับหลักประกัน ตามกฎหมายว่าด้วยหลักประกันทางธุรกิจ

ทั้งนี้ ตั้งแต่บัดนี้เป็นต้นไป

ประกาศ ณ วันที่ ๑1 พฤศจิกายน ๒๕๖4

นายทศพล ทังสุบุตร

อธิบดีกรมพัฒนาธุรกิจการค้า

นายทะเบียนกลาง